Arról kérdezgetik telefonon az embereket, hogy szavaznának-e Péterfy Attilára, ha kiderülne, hogy családon belüli erőszakot követett el.

Telefonos közvélemény-kutatásnak álcázva próbálják lejáratni az ellenzék polgármester-jelöltjét, Péterffy Attilát Pécsen – írja a Szabad Pécs.

A portálnak olvasói számoltak be arról, hogy az Amygdala Közvélemény-kutató Intézet nevében hívnak fel pécsieket, a kérdések azonban a „nemzeti konzultációhoz” hasonlóan irányítottak. Az egyikben például arról érdeklődnek, hogy kire bíznák a város irányítását: „aki Orbán Viktorral összefogva megvédené az országot, vagy, aki Soros Györgyhöz hasonlóan beengedné a migránsokat?”

Egy másik álkérdés arról szól, hogy kire szavazna a megkérdezett, Orbán vagy Gyurcsány jelöltjére. A legdurvább viszont az, amelyikben arról érdeklődnek, hogy „akkor is szavazna-e Péterffy Attilára, ha kiderülne, hogy családon belüli erőszakot követett el”.

Péterffy Attila a Népszavának azt mondta, feljelentést tesz rágalmazás miatt az utóbbi kérdés miatt. (Fotó: MTI / Sóki Tamás)